Visit Site
Recommended byColombia
గత సీజన్ వరకూ కెప్టెన్‌గా వ్యవహరించిన గౌతమ్ గంభీర్ ఢిల్లీకి మారడంతో.. దినేశ్ కార్తీక్‌కు కెప్టెన్సీ పగ్గాలు అప్పగించారు. బంగ్లాదేశ్‌పై నిదహాస్ ట్రోఫీ ఫైనల్లో సంచలన ఇన్నింగ్స్ ఆడటంతో అతడిపై అంచనాలు ఒక్కసారిగా పెరిగిపోయాయి. బలహీనంగా కనిపిస్తోన్న జట్టును అతడెలా ముందుకు నడిపిస్తాడనేది ఆసక్తికరంగా మారింది.
ఆ జట్టులో ప్రధాన హిట్టరయిన క్రిస్ లిన్ భుజం గాయంతో భాధపడుతున్నాడు. ఆల్‌రౌండర్ ఆండ్రూ రస్సెల్ గాయపడ్డాడు. మిచెల్ జాన్సన్ జిమ్‌లో గాయపడి కోలుకుంటున్నాడు. వీరి ఫిట్‌‌‌నెస్ కోల్‌కతాను టెన్షన్ పెడుతోంది. మరోవైపు ప్రధాన స్పిన్నర్ సునీల్ నరైన్ బౌలింగ్ యాక్షన్‌పై వివాదం మొదలైంది.
బ్యాటింగ్‌ ఆర్డర్లో దినేశ్ కార్తీక్ , రాబిన్ ఉతప్ప మాత్రమే పేరున్న బ్యాట్స్‌మెన్. అండర్-19 వరల్డ్ కప్‌లో సత్తా చాటిన శుభ్‌మన్ గిల్ వీరితోపాటు బ్యాటింగ్ భారాన్ని మోయాల్సి ఉంటుంది.
బౌలింగ్‌లోనూ కుల్దీప్ యాదవ్, మిచెల్ స్టార్క్ మాత్రమే ఆశాకిరణంలా కనిపిస్తున్నారు. వీరితోపాటు వినయ్ కుమార్, పియూష్ చావ్లా, టీనేజ్ సంచలనం కమలేష్ నాగర్‌కోటి ఎలా రాణిస్తారనేది ముఖ్యం కానుంది.
మిగతా జట్లతో పోలిస్తే బలహీనంగా ఉండటంతోపాటు.. కెప్టెన్‌గా దినేశ్ కార్తీక్‌కు అంతర్జాతీయ అనుభవం లేదు. అతడు దేశవాళీ టోర్నీల్లో తమిళనాడుకు విజయ్ హజారే ట్రోఫీని అందించాడు. ఇండియా రెడ్ కెప్టెన్‌గా గతేడాది దిలీప్ ట్రోఫీని అందించాడు. అందుబాటులో ఉన్న కొద్దిపాటి వనరుల్ని దినేశ్ కార్తీక్ ఎలా ఉపయోగించుకుంటాడు, ఎలాంటి వ్యూహాలు రూపొందిస్తాడనే దానిపైనే కోల్‌కతా విజయావకాశాలు ఆధారపడి ఉన్నాయి.
2014లోనూ ఆటగాళ్ల గాయాలు, ఇతరత్రా సమస్యలతోనే బరిలో దిగిన కోల్‌కతా కప్‌ను ఎగరేసుకుపోయింది. ఈ ఏడాది కూడా అండర్ డాగ్స్‌గా బరిలో దిగుతున్న ఆ జట్టు దినేశ్ కార్తీక్ కెప్టెన్సీలో సంచలనం సృష్టిస్తుందేమో చూడాలి. బ్యాటింగ్‌, కెప్టెన్సీ, వికెట్ కీపింగ్‌లో.. కార్తీక్ రాణిస్తే.. భారత జట్టులో అతడి స్థానం పదిలమైనట్లే. ధోనీ స్థానాన్ని భర్తీ చేసే ఆటగాడు దొరికినట్టే!
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.